***Заданне на словаўтварэнне***

1. Назавіце суфіксы ў словах:

1) акуліст, 2) суфлёр, 3) самастойны, 4) памногу, 5) шапка, 6) банка, 7) баяніст, 8) рэжысёр, 9) увесну, 10) румяны.

2. Якім спосабам утвораны словы:

1) намаганне

2) холадна

3) адрозненне

4) ужыванне

5) цікава

6) узнёсласць

7) заснежыць

8) узнесці

9) узносіць

10) зачараваны

11) дадолу

12) патроху

3. Знайдзіце ў сказах словы, утвораныя а) бяссуфіксным спосабам, б) спосабам словаскладання:

*Дзе-нідзе ў канавах і ярах яшчэ пакінула свой снежны запас зіма, але паводка ўжо адбушавала, стварыўшы ў нізінах часовыя азёры.*

*Існавала ў народзе яшчэ адна прыкмета: чым вышэй будуць узлятаць арэлі, тым даўжэйшымі вырастуць лён і ншыя расліны.*

4. Якім спосабамі ўтвораны выдзеленыя жырным шрыфтам словы:

Мляваму малому ***качанятку***, вядома, ***спажыва*** не перападала, а даставалася таму, хто ***хутчэй*** даплываў да мамы-качкі.

5. Прывядзіце прыклады слоў, утвораных спосабам абрэвіяцыі.

***Заданні па лексіцы і лексікалогіі***

1. Што агульнае маюць у азначэнні сінонімы, амонімы, антонімы, паронімы?

2. Прывядзіце прыклады паронімаў (некалькі).

3. Устанавіце адпаведнасць паміж выдзеленымі парамі слоў і іх сэнсавай характарыстыкай.

***Работа*** сэрца – друкаваная ***работа***.

Жылое ***асяроддзе*** – абжыты ***асяродак***.

***Актыўная*** пазіцыя – ***пасіўная*** каснтрукцыя.

***Беспадстаўны*** вывад – ***беспрычынны*** смех.

***Уладкаваць*** у саўгас – ***устроіць*** на завод.

Застацца ***верным*** –не быць ***здрадлівым***.

***Гатаваная*** вада – ***гатовая*** сукенка.

Збавіць ***ход*** – ***ход*** урока.

4. Знайдзіце слова, якое мае значэнне ‘які імкнецца ўсё зразумець, пазнаць, набыць новыя веды’: *Чакаючы на пасецы, пакуль прыйдуць пчаляры, я пераходзіў па дзярністай сцежцы ад вулея да вулея, і раптам маю ўвагу прыцягнуў дзіўны, прыглушаны гук. Ён напамінаў шэлест марскіх хваль, што ліжуць пясчаны бераг. Я чалавек дапытлівы, а таму, убачыўшы старога пчаляра, адразу ж задаў яму пытанне: “Адкуль ідзе падобны гук?”. Усміхнуўшыся, пчаляр адказаў: “Гэта пчолы-веялкі”. Я не ведаў раней аб існаванні такіх пчол, а таму пачаў распытваць пра іх. Аказалася, што яны сядзяць галовамі да цэнтра вулея і з усёй моцы працуюць крылцамі.*

***Заданні па марфалогіі***

1.Запішыце назоўнікі ў форме меснага склону адзіночнага ліку*: зямля, сястра, дачка, алень, хата, вучань, кніга*; у творным склоне адзіночнага ліку: *творчасць, сенажаць, верф, шыр, гасціннасць, каштоўнасць, Беларусь*; у родным склоне адзіночнага ліку: *настаўнік, шторм, квас, кабінет, гектар, куб, горад, рыс, літр, смех*.

2. Запішыце словы разам, асобна, праз злучок: (дрэва)апрацоўка, урач(артапед), (мед)камісія, (паў)Турцыі, (Новік)Пяюн, (паўднёва)беларускі, (чатырох)пакаёвы, (інфармацыйна)рэкламны, (цёмна)шэры, (усе)агульны, (паў)Італіі, (мікра)клімат, (рыба)камбінат, (Няміга)рака, (музыкант)наватар, (гідра)акустычная апаратура, (права)бярэжная тэрыторыя, (беларуска)рускі слоўнік, (Паўднёва)Заходняя Афрыка, (блакітна)белы шар, (пяці)гадовы, (блакітна)сіні, (літаратурна)музычны, (агра)тэхнічны, (звыш)гукавы.

3. Пералічыце назоўнікі, якія змянілі форму роду ў беларускай мове ў параўнанні з рускай, якія змянілі форму ліку.

4. Знайдзіце ў сказе прыметнік, запішыце яго ў форме назоўнага склону адзіночнага ліку мужчынскага роду: *Як і заўсёды ў красавіку, сёння Алеся з хваляваннем бегла да гаманлівай крынічкі, якая бурліла недалёка ад вёскі*. Знайдзіце і адзначце сярод наступных слоў прыметнікі: *многія, нашы, прывезеныя, духмяныя, абедзеныя, гэтыя, мае, сказаныя, вясёлыя, самыя вольныя*.

5. Адзначце правільна напісаныя прыметнікі: *універсітэцкі, вадзяны, наўгароцкі, тунісскі, выкладчыцкі, лаосскі, канадскі, асветніцкі, курсантскі, бязветраны, журналісцкі, пісьменніцкі, земляны, гарацкі, палесскі*.

6. Адзначце прыклады, у якіх ад выдзеленых займеннікаў правільна ўтворана форма давальнага склону: *самы – самому, ты – цябе, твой – твайму, нехта – некаму, сябе – сабе*, роднага склону: *нешта –нечага, мой – майго, самы – самага*, меснага склону: *ты – (пры) цябе, мой – (пры) маім, сябе – (пры) сабе, нехта – (пры) некім, самы – (пры) самім*.

7. Адзначце прыклады, у якіх ад выдзеленых лічэбнікаў правільна ўтворана форма творнага склону: ***сорак чатыры*** – сарака чатырма, ***сем дзясятых*** – сямю дзясятымі, ***пятнаццаць*** – пятнаццаццю, ***шосты*** – шасцю, ***дзевяцьсот*** – дзевяцістамі, ***пяць*** – пяццю, ***дзевяць сотых*** – дзевяццю сотымі, ***дванаццаты*** – дванаццаццю, ***восемдзесят*** – васьмідзесяццю, ***сорак тры*** – сарака трыма, ***чацвёра*** – чатырма, ***сто сем*** – ста сямю, ***дзве*** – дзвюма, ***шэсць дзясятых*** – шасцю дзясятымі, ***тры*** – траімі, ***шэсць восьмых*** – шасцю восьмымі, ***шасцёра*** – шасцярымі, ***дв***а – дваімі, ***семдзесят*** – сямідзесяццю, ***шэсць восьмых*** – шасцю восьмымі.

8. Вызначце стыль тэксту.

|  |  |  |
| --- | --- | --- |
| ***Род назоўнікаў*** | | |
| ***мужчынскі*** | ***жаночы*** | ***ніякі*** |
| 1) назоўнікі з нулявым канчаткам: *куст, снег, гушчар;* | 1) назоўнікі з канчаткам **-а, -я**: *дачка, вясна, песня;* | 1) назоўнік із канчаткамі **-а, -я, -о, -ё**: *сонца, збожжа, жыццё, пісьмо, здароўе*. |
| 2) асабовыя назоўнікі з канчаткам **-а, -я**: *дзядзька, бацька, мужчына.* | 2) назоўнікі з нулявым канчаткам, якія ў Р.скл. адз.л. маюць канчатак -**і, -ы**: *аповесць, гусь, радасць, верф.* |

|  |  |  |
| --- | --- | --- |
| ***Род нескланяльных назоўнікаў*** | | |
| ***мужчынскі*** | ***жаночы*** | ***ніякі*** |
| 1) назоўнікі, якія абазначаюць асоб мужчынскага полу, назвы жывёл і птушак: *аташэ (спецыяліст у пасольстве), кулі (насільшчык), дасведчаны імпрэсарыа, хуткі поні, шустры какаду, ружовы фламінга;* | 1) назвы асоб жаночага полу: *мадам, пані, фрау, лэдзі, фрэйлін;* | 1) назоўнікі, якія абазначаюць неадушаўлёныя прадметы: *цікавае кіно, смачнае рагу, вялікае пано, даведчае бюро, прыгожае кашпо (ваза для кветкавага гаршка), мужчынскае кашнэ, мінскае метро, цікавае інтэрв’ю*. |
| 2) назвы гарадоў: *Тарту, Сочы, Баку, Батумі, Токіа, Тбілісі, Дэлі, Осла*; астравоў: *Барнеа, Капры, Хакайда*; часопісаў: “*Таймс*”*.* | 2) назвы дзяржаў: *Перу, Нікарагуа*, рэк: *По, Місісіпі*; гор: *Ай-Петры, Кіліманджара*; пустынь: *Гобі*, газет: “*Юманітэ*”*.* | 2) назвы азёр: *Антарыа*, *Чад*. |
| Род некторых назоўнікаў іншамоўнага паходжання вызначаецца паводле роду відавога паняцця: *салямі* (каўбаса), *кальрабі* (капуста), *івасі* (рыба), *цэцэ* (муха), *пенальці* (удар), *сірока* (вецер), *еўра* – м.р. | | |

|  |  |
| --- | --- |
| ***Род абрэвіятур*** | |
| 1) калі скланяецца, то граматычна:  ВАК (вышэйшая атэстацыйная камісія) – м.р.: *зацверджана ВАКам*;  ЛіМ (“Літаратура і мастацтва”) – м.р.: *надрукавана ў ЛіМе*; цум (цэнтральны ўніверсальны магазін) – м.р.: *у новым цуме*. | 2) калі не скланяецца, то па родзе апорнага слова: БДТУ (Беларускі дзяржаўны тэхналагічны ўніверсітэт) – м.р., БелЭн (Беларуская энцыклапедыя) – ж.р. |

|  |  |
| --- | --- |
| ***Назоўнікі, якія ў беларускай мове змянілі форму роду*** | |
| ***М.р.*** | *Ахапак, боль, гармонік, жаль, медаль, мазоль, насып, палын, пачак, подпіс, пыл, шаль, рукапіс, сабака, стэп, цень, шынель, цюль, гар, поступ, россып, роспіс, подпіс.* |
| ***Ж.р.*** | *Гусь, жырафа, салата, шафа, кішэня, зала, моц, квецень.* |

***Лік назоўнікаў***

|  |  |  |  |
| --- | --- | --- | --- |
| ***Спосабы ўтварэння формы множнага ліку*** | | | |
| 1) найбольш пашыраны: гэта канчатак **-і, -ы**: *гарады, дырэктары, пёры, дны* . | 2) канчатак **-е**: *мазыранін – мазыране, селянін – сяляне, армянін – армяне.* | | 3) суплетыўныя асновы: *чалавек – людзі*. |
| ***Некаторыя назоўнікі маюць форму толькі аднаго ліку:*** | | | |
| Форму ***толькі адзіночнага ліку*** маюць:  1) уласныя назвы: *Беларусь, Мінск, Свіцязь*; | | Форму ***толькі множнага ліку*** маюць:  1) парныя або састаўныя прадметы: *нажніцы, акуляры, абцугі*; | |
| 2) рэчыўныя назоўнікі: *вада, гарох, снег, рыс, клей*; | | 2) найменні частак цела: *бронхі, лёгкія, ныркі*; | |
| 3) абстрактныя назоўнікі: *братэрства, годнасць, спагада*; | | 3) часавыя адрэзкі, святы, абрады: *канікулы, суткі, будні, прыцемкі, радзіны, заручыны*; | |
| 4) зборныя назоўнікі: *моладзь, збожжа, галлё*; | | 4) гульні: *жмуркі, кеглі, шахматы*; | |
| 5) напрамкі свету: *поўнач, поўдзень, усход, захад*; | | 5) геаграфічныя і астранамічныя з’явы: *Баранавічы, Калінкавічы*. | |
| 6) назвы навуковых вучэнняў, мастацкіх і грамадскіх плыняў: *рамантызм, фальклор*. | |  | |
| ***Чарніцы, крупы, дзверы, грудзі толькі множнага ліку!*** | | | |
| ***Чарніла, бяліла – толькі адзіночнага:*** *густое чарніла!* | | | |